B. Bugár, podpredseda NR SR: (2001-10-05):
Prítomných je 73, to znamená, nie je vôľa o tomto návrhu hlasovať. Odporúčam, aby sme hlasovanie o tomto návrhu prerušili a pokračovali hlasovaním o ďalších návrhoch. Je s tým súhlas? (Reakcia pléna.) Ďakujem pekne. Takže budeme pokračovať hlasovaním o návrhu poslanca Národnej rady Slovenskej republiky Petra Bohunického na vydanie zákona o osvedčovaní listín a podpisov na listinách obecnými úradmi (tlač 1095) v prvom čítaní. Spravodajcom je pán poslanec Suchár. Pán spravodajca, nech sa páči. M. Suchár, poslanec: Vážený pán predsedajúci, vážené poslankyne, vážení poslanci, pretože v rozprave neodzneli žiadne doplňujúce ani pozmeňujúce návrhy, prosím, pán predsedajúci, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov prerokovať predložený návrh zákona v druhom čítaní. M. Andel, podpredseda NR SR: Ďakujem. Dámy a páni, prosím, prezentujme sa a zároveň hlasujme. (Hlasovanie.) Prezentovalo sa 82 poslancov, za 51, proti 10, zdržalo sa 19, nehlasovali 2. Konštatujem, že Národná rada Slovenskej republiky sa uzniesla, že tento návrh zákona prerokuje v druhom čítaní. M. Suchár, poslanec: Prosím, dajte hlasovať o určení výborov a o lehotách na prerokovanie uvedeného návrhu zákona. Prerokovať by ho mali výbory: ústavnoprávny výbor, výbor pre financie, rozpočet a menu a výbor pre verejnú správu ako gestorský výbor, v termínoch aby ho prerokovali vo výboroch do 5. 11. 2001 a v gestorskom výbore do 6. 11. 2001. Prosím, dajte hlasovať. M. Andel, podpredseda NR SR: Dámy a páni, pristúpime teraz k hlasovaniu o návrhu na pridelenie tohto návrhu zákona výborom a na určenie gestorského výboru, ako aj na určenie lehoty na jeho prerokovanie, tak ako to uviedol pán spoločný spravodajca. Prosím, prezentujme sa a hlasujme. (Hlasovanie.) Prezentovalo sa 85 poslancov, za 74, proti 1, zdržalo sa 7, nehlasovali 3. Konštatujem, že Národná rada Slovenskej republiky prijala návrh zákona, určila gestorský výbor a takisto aj určila výbory, ktoré ho budú prerokúvať, a takisto aj príslušné lehoty na jeho prerokovanie v druhom čítaní. Teraz nasleduje hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 120/1993 Zb. o platových pomeroch niektorých ústavných činiteľov Slovenskej republiky v znení neskorších predpisov (tlač 1097), v prvom čítaní. Spravodajcom k tomuto návrhu zákona je pán poslanec Bajan. Nech sa páči, pán kolega, máte slovo. V. Bajan, poslanec: Ďakujem pekne, pán podpredseda. Odporúčam, aby sme hlasovali v zmysle § 73 ods. 3 písm. c) rokovacieho poriadku o tom, že odporúčame tento návrh prerokovať v druhom čítaní. M. Andel, podpredseda NR SR: Takže najskôr budeme hlasovať o návrhoch podaných podľa ustanovenia § 73 ods. 3 zákona o rokovacom poriadku, ako uviedol pán predkladateľ. Dámy a páni, prosím, prezentujme sa a zároveň hlasujme. (Hlasovanie.) Prezentovalo sa 80 poslancov, za 78, zdržal sa 1, nehlasoval 1. Konštatujem, že Národná rada Slovenskej republiky sa uzniesla, že tento návrh zákona prerokuje v druhom čítaní. V. Bajan, poslanec: Vážený pán podpredseda, odporúčam, aby ste dali hlasovať v zmysle § 74 ods. 1 zákona Národnej rady o rokovacom poriadku s tým, že pridelíme v druhom čítaní na prerokovanie tento návrh zákona okrem výboru pre financie, rozpočet a menu aj ústavnoprávnemu výboru a výboru pre kultúru a médiá s tým, že odporúčam, aby uvedený návrh bol prerokovaný do 5. novembra 2001 vo výboroch a v gestorskom výbore do 6. novembra 2001. M. Andel, podpredseda NR SR: Pristúpime teda k hlasovaniu o návrhu na pridelenie tohto návrhu zákona výborom a na určenie gestorského výboru, ako aj na určenie lehoty na jeho prerokovanie. Prosím, prezentujme sa a zároveň hlasujme. (Hlasovanie.) Prezentovalo sa 83 poslancov, za hlasovalo 83 poslancov. Konštatujem, že Národná rada Slovenskej republiky pridelila tento návrh zákona výborom, určila gestorský výbor a príslušné lehoty výborom na jeho prerokovanie v druhom čítaní. Ďalej nasleduje hlasovanie o návrhu poslankyne Národnej rady Slovenskej republiky Kataríny Tóthovej na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov . Dostali ste to ako tlač 1091 v prvom čítaní. Spravodajcom k tomuto návrhu zákona je pán poslanec Kresák. No ale pán poslanec sa nenachádza v rokovacej miestnosti. Budeme musieť ísť ďalej. Takže, dámy a páni, budeme pokračovať a o tomto návrhu zákona budeme hlasovať neskôr. Teraz prikročíme k rokovaniu k prvému čítaniu, tak ako sme to schválili, o návrhu poslanca Národnej rady Slovenskej republiky Roberta Fica na vydanie zákona o preukazovaní pôvodu majetku . Návrh zákona ste dostali ako tlač 1147. Návrh na pridelenie návrhu zákona na prerokovanie výborom Národnej rady máte v rozhodnutí predsedu Národnej rady č. 1260. Dávam slovo poslancovi Robertovi Ficovi a prosím ho, aby návrh uviedol.